Polisievrou vas wat glo dossier, bewyse vernietigArgieffoto ter illustrasie: SAPD ŉ Polisiebeampte van Worcester in die Wes-Kaap sal volgende maand weer in die hof verskyn nadat sy na bewering ŉ saakdossier verberg en die betrokke bewyse van die saak vernietig het. Kapt. FC van Wyk, woordvoerder van die polisie, sê die polisievrou is Maandag op aanklagte van diefstal en dwarsboming van die gereg in hegtenis geneem. Volgens Van Wyk het die polisiebeampte, wat sowat ŉ maand gelede vanaf Upington in die Noord-Kaap na die Worcester-polisiestasie verplaas is, glo in haar eerste maand by Worcester ŉ dossier versteek en verwante dwelmbewyse vernietig. Die polisiebeampte se wandade is glo deur veiligheidskameras in die polisiestasie vasgevang. Die beampte is in hegtenis geneem nadat alle bewyse wat sy vernietig het, versamel is om ’n stewige saak teen haar te bou. Volgens Van Wyk is die polisiebeampte op borgtog van R500 vrygelaat nadat die aanklagte teen haar deur die plaaslike senior staatsaanklaer aanhangig gemaak is. Sy sal na verwagting weer op 9 April in die Worcester-landdroshof verskyn. Lt.genl. Khombinkosi Jula, provinsiale polisiekommissaris, het gesê dié voorval dien as bewys dat die bestuur van die polisie “korrupte polisiebeamptes in [hul] geledere sal uitroei. Dit sal sekerlik as ’n afskrikmiddel vir ander polisiebeamptes dien wat in die versoeking gelei word om aan korrupte aktiwiteite deel te neem terwyl hulle veronderstel is om misdaad te bekamp.”